SL Uradni list Evropske unije L 8/15

ODLOČBA KOMISIJE

z dne 10. januarja 2008

o odobritvi dajanja v promet riževih pijač z dodanimi fitosteroli/fitostanoli kot novega živila v skladu z Uredbo (ES) št. 258/97 Evropskega parlamenta in Sveta

(notificirano pod dokumentarno številko C(2008) 6)

(Besedilo v finskem in švedskem jeziku je edino verodostojno)

(2008/36/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe (ES) št. 258/97 Evropskega parlamenta in Sveta z dne 27. januarja 1997 v zvezi z novimi živili in novimi živilskimi sestavinami (1) in zlasti člena 7 Uredbe,

ob upoštevanju naslednjega:

(1) Družba Teriaka Ltd. Paulig Group je 12. oktobra 2004 pri pristojnih finskih organih vložila zahtevek za dajanje v promet riževih pijač z dodanimi fitosteroli kot novega živila ali nove živilske sestavine.

(2) Pristojni organ Finske za ocenjevanje živil je 12. januarja 2005 izdal začetno poročilo o oceni. V tem poročilu je ugotovil, da so riževe pijače z dodanimi fitosteroli varne za prehrano ljudi.

(3) Komisija je poslala začetno poročilo o oceni vsem državam članicam 31. januarja 2005.

(4) V šestdesetih dneh, kot je določeno v členu 6(4) Uredbe (ES) št. 258/97, so bili v skladu z navedeno določbo podani utemeljeni ugovori glede trženja tega proizvoda.

(5) Zato je bil 28. oktobra 2005 opravljen posvet z Evropsko agencijo za varnost hrane (EFSA).

(6) EFSA je 15. februarja 2006 sprejela „Izjavo Znanstvenega odbora za dietetične izdelke, prehrano in alergije na zahtevo Komisije v zvezi z zahtevkom za odobritev riževih pijač z dodanimi fitosteroli kot novega živila“.

(7) Odbor je v izjavi ugotovil, da ni razloga za domnevo, da bo uvedba riževih pijač z dodanimi fitosteroli/fitostanoli povečala tveganje za prekomerno uživanje fitosterolov.

(8) Iz znanstvene ocene izhaja, da riževe pijače z dodanimi fitosteroli/fitostanoli izpolnjujejo merila iz člena 3(1) Uredbe (ES) št. 258/97.

(9) Uredba Komisije (ES) št. 608/2004 z dne 31. marca 2004 o označevanju živil in sestavin živil z dodanimi fitosteroli, estri fitosterolov, fitostanoli in/ali estri fitostanolov (2) zagotavlja, da potrošniki dobijo potrebne informacije, da se izognejo pretiranemu uživanju dodanih fitosterolov.

(10) Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO ODLOČBO:

Člen 1

Riževe pijače z dodanimi fitosteroli/fitostanoli iz Priloge se lahko dajo na trg Skupnosti kot novo živilo.

Člen 2

1. Riževe pijače iz člena 1 se ponujajo v takšni obliki, da se jih zlahka razdeli na dele, ki vsebujejo največ 3 g (pri enem obroku na dan) ali največ 1 g (pri treh obrokih na dan) dodanih fitosterolov/fitostanolov.

2. Vsebnost fitosterolov/fitostanolov, dodanih na embalažno enoto riževih pijač, ne sme presegati 3 g.

Člen 3

Ta odločba je naslovljena na Teriaka Ltd., Siirakuja 3, 01490 Vantaa, Finska.

V Bruslju, 10. januarja 2008 Za Komisijo Markos KYPRIANOU Član Komisije

(1) UL L 43, 14.2.1997, str. 1. Uredba, kakor je bila nazadnje spremenjena z Uredbo (ES) št. 1882/2003 (UL L 284, 31.10.2003, str. 1).

(2) UL L 97, 1.4.2004, str. 44.